《沁园春 戏策毛颖为学士效稼轩体》
明代·储懋端

咨汝毛锥，誉擅中书，胡思乞骸。念望崇灵兔，南山感月，名高绣念，北海惊雷。

久效驰驱，积成劳悴，畴昔锋芒逐渐摧。嘉乃绩，俾守中山郡，其往钦哉。

吾将以礼为媒，更别选循良颖也才。令蜀江裁楮，先生静待，淇园截竹，君子蒙灾。

合就管城，移封即墨，锡汝龙宾水一杯。兼策汝，试端明学士，速驾前来。

作者简介：储懋端(1582-1677)字孔规，号象岩。性好书，尤喜三唐诗。自制词曲工丽，音律得绝传。其词见《听秋声馆词话》。